AfriForum: 'Staat kan nie bewusmaking oor standbeelde skep' | Maroela Media
Foto: Vusumuzi Shongwe op Twitter.
Die burgerregte-organisasie AfriForum het Woensdag gesê die doringdraad wat om die Paul Kruger-monument op Kerkplein in Pretoria aangebring is, is 'n kragtige boodskap oor die owerhede se gebrek aan leierskap.
Foto's van die standbeeld wat nou deur rolle lemmetjiesdraad omring is, is vandeesweek deur talle sosiale gebruikers op verskeie platforms gedeel.
Alana Bailey, adjunk uitvoerende hoof van AfriForum, het gesê die Tshwane-metroraad en regerende party kon in 2015 nie daarin slaag om bewusmaking te skep daarvoor dat historiese figure uit die verlede in hul tydskonteks beoordeel moet word en dat erfenis gerespekteer moet word nie. Die gevolg is dat standbeelde en monumente steeds die teiken van politieke vandale bly en dat daar nou tot hierdie uiterstes oorgegaan moet word om dié monument te beskerm.
"In plaas van gesonde debat en 'n voortdurende dialoog oor die verlede, is die beste oplossings waarmee owerhede in Suid-Afrika skynbaar vorendag kan kom, om beelde af te sper, te bedek of selfs nog erger, te verwyder. Dit verander niks aan die verlede nie en polariseer gemeenskappe in die land op 'n al gevaarliker wyse," het Bailey gesê.
"AfriForum verwelkom dat die monument wel teen vandale beskerm word, maar die langtermynoplossing is nie verwydering of beskerming agter lemmetjiesdraad nie, maar om 'n gemeenskap te skep waar daar soveel respek vir alle Suid-Afrikaners se historiese insette – positief en negatief – en erfenis is, dat beskerming onnodig is. Solank die ANC aandadig is aan die misbruik van erfenis as wapen teen gemeenskappe in die skep van 'n sondebokkultuur, sal tonele soos Oom Paul agter doringdraad op Kerkplein egter die gebrek aan leierskap vir beide plaaslike inwoners en besoekers duidelik maak."
Bailey het verder bygevoeg dat die Paul Kruger-standbeeld ironies genoeg net soos die meeste Suid-Afrikaners, haarself inkluis, dié Kerstyd agter doringdraad tegemoet gaan in 'n poging om aan misdadigers te ontsnap. "So verkry die beeldegroep en lemmetjiesdraad ook 'n nuwe betekenis, aangesien dit grafies illustreer hoe alle Suid-Afrikaners aan misdaad uitgelewer is weens die owerhede se onvermoë om ons na behore te beskerm."
Dis ongelukkig nie die 'staat se onvermoe om ons te beskerm nie', maar veel eerder dat die staat nie daarin belangstel om ons te beskerm nie…….
N beeldende kunstenaar kannie die probleem van misdaad beter voorstel as wat reeds hier voorgestel is deur die standbeeld van oom Paul agter die draad nie.
Die doringdraad spreek boekdele van die hedendaagse S.A. Leierskap praat ek nie eers van nie.
En so word Oom Paul die beskermer van duiwe want sy ou volkie lê wyd in onenigheid agter doringdraad en hoë mure verspreid oor Suid Afrika se stede en vlaktes
"Jy mag vir jou geen gesnede beeld of enige gelykenis maak van wat bo in die hemel is, of van wat onder op die aarde is, of van wat in die waters onder die aarde is nie.Die Here jou God, is 'n jaloerse God wat die misdaad van die vaders besoek aan die kinders, aan die derde en aan die vierde geslag"